

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-283-С/22-1

Датум: 18.04.2022.године

**AНДРЕА ДОРИЋ**

**ПРЕДМЕТ: Мишљење о постојању сукоба интереса -доставља се**

Андреа Дорић, народни посланик у Народној скупштине Републике Српске, дана 07. априла 2022. године затражила је од Републичке комисије за утврђивање сукоба интереса у органима власти Републике Српске мишљење да ли она, као народни посланика може бити члан Управног одбора Агенције за посредничке, информатичке и финансијске услуге. У захтјеву наводи да је чланом 2. став 1. Закона о Агенцији за посредничке, информатичке и финансијске услуге („Службени гласник Републике Српске“ бр. 96/05, 74/10 и 68/13) прописано да је Влада Републике Српске оснивач Агенције, а Агенција самостална и непрофитна ораганизација (члан 3. став 1. истог Закона). Орган управљања Агенцијом је Управни одбор који се састоји од три члана које именује Влада, на основу спроведеног јавног конкурса (члан 7. Закона). Даље наводи, да је истим Законом прописано да се средства за пословање остварају из прихода које Агенција оствари својим пословањем (члан 14. став 1. Закона о Агенцији) односно да се Агенција не финансира из буџета Републике Српске.

Разматрајући захтјев народног посланика Андрее Дорић, Републичка комисија за утврђивање сукоба интереса у органима власти Републике Српске, у складу са чланом 16. Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14) дала је следеће:

**М И Ш Љ Е Њ Е**

Народни посланици у Скупштини Републике Српске сматрају се изабраним представницима у смислу члана 4. став 1. тачка а) алинеја 1. Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14), те се на њих односе одредбе наведеног Закона.

Сходно члану 3. став 1. Закона о Агенцији за посредничке, информатичке и финансијске услуге („Службени гласник Републике Српске“ бр. 96/05, 74/10 и 68/13), Агенција је самостална и непрофитна организација.

Законом о спречавању сукоба интереса у органима власти Републике Српске ***није прописана неспојивост функције изабраног представника и члана Управног одбора Агенције за посредничке, информатичке и финансијске услуге.***

Међутим, изабрани представник својим дјеловањем не смије прекршити одредбе члана 3. и члана 9. Закона о спречавању сукоба интереса у органима власти Републике Српске и на тај начин остварити било коју предност за себе или Агенцију.

Чланом 9. Закона о спречавању сукоба интереса у органима власти Републике Српске прописано је сљедеће:

„Осим ако је одредбама овог закона прописано другачије, изабраним представницима, носиоцима извршних функција и савјетницима забрањено је:

а) примити или захтјевати поклон, или обећање поклона или друге вриједности ради обављања јавне функције;

б) примити додатну накнаду за извршавање послова у дјелокругу јавних функција;

в) тражити, прихватити или примити вриједност или услугу ради гласања о било којем питању или утицати на одлуку неког органа или лица;

г) обећати запослење или неко друго право у замјену за поклон или обећање поклона;

д) привилеговати лица ради страначког или другог опредјељења или због поријекла, личних или породичних веза;

ђ) одбити увид у своје финансијско стање, на захтјев надлежног органа;

ж) утицати на добивање послова или наруџби од органа власти у циљу стицања материјалне или нематеријалне користи за себе или другога;

з) користити повлашћене информације о раду органа власти ради личне користи или користи других лица и

и) на други начин користити свој положај, како би утицали на одлуке законодавне, извршне или судске власти, те тако постигли личну корист или корист других лица, неку повластицу или право, закључили правни посао или на други начин интересно погодовали себи или другом лицу.“

Сходно наведеном, уз поштовање принципа дјеловање наведених у члану 3. и горе наведеног члана 9. Закона о спречавању сукоба интереса у органима власти Републике Српске, народни посланик у Народној скупштини Републике Српске може да буде члан Управног одбора Агенције за посредничке, информатичке и финансијске услуге.

С поштовањем,

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. Андреа Дорић

2.У спис предмета

3. a/a